ི་ནི་ལས་རབ་གླིང་པ་རང་གི་ལུང་བྱང་དུ༑ ཡང་གཅིག་མངའ་བདག་ཡབ་ཀྱི་གར༔ མེ་བྱ་ལོ་པ་དྭགས་（277ན）ཡུལ་འབྱུང་༔ དེ་ཡང་བདུད་འཇོམས་སྤྲུལ་པ་དང་༔ ཐུགས་མཐུན་རྟེན་འབྲེལ་མ་ལོག་ན༔ མེ་བྱི་ལོ་པའི་རྟེན་སྐལ་མཆོག༔ རྟ་ཕག་བླ་རྡོ་སྲོག་རྫས་གཏེར༔ ནང་རྒྱུད་གསུམ་སོགས་ཆོས་ཀྱི་གཏེར༔ མ་ཉམས་ལག་ཏུ་འབྱོར་པ་དང་༔ སྒྲུབ་སྤེལ་རྟེན་འབྲེལ་ལེགས་འགྲིགས་ཚེ༔ རྒྱལ་རྗེ་ཁྱད་པར་བོད་ཁམས་ཀྱི༔ བསྟན་འགྲོ་བདེ་བར་གནས་པ་དང་༔ དངོས་གྲུབ་ཐོབ་པའི་སྐལ་ལྡན་མང་༔ ཞེས་སྣང་། སྐབས་ཅི་རིགས་པར་སྤྱན་གླིང་གཟིམ་ཆུང་སྐལ་བཟང་བདེ་འཁྱིལ་དང་། བདེ་སྐྱིད་ངོ་མཚར་དཔལ་འཁྱིལ། ཆིབས་རའི་གཟིམ་ཆུང་གཞན་ཕན་དགའ་འཁྱིལ། ཁོར་ཡུག་ལྕགས་རི་ཆེན་པོ་རྒྱ་བསྐྱེད་བཅས་གསར་བཞེངས་གནང་ཞིང་ལེགས་གྲུབ་ཀྱི་དགའ་སྟོན་རྒྱ་ཆེར་སྤྲོས། ས་སྦྲུལ། སྤྱི་ལོ་༡༩༢༩པར་གཡུང་དགོན་མཁན་པོ་སེར་སྨད་དགེ་བཤེས་དཀོན་མཆོག་འབྱུང་གནས་རྒྱ་ནག་ཏུ་སྡོད་མུས་ལ། རྒྱའི་སྤྱི་ཁྱབ་ཅང་ནས་ྋགོང་ས་ཆེན་པོར་ཞུ་ཡིག་རྟེན་ཆས་དང་སྦྲགས་བོད་རྒྱལ་ཁབ་ཏུ་མངགས་བཅར་ཞུས་པར། ལྕགས་རྟ། སྤྱི་ལོ་༡༩༣༠པར་སྦུག་ཐམ་བཀའ་ལེན་དང་བཅས་ཕྱིར་གཏོང་མཛད། དེ་ནས་ནན་ཅིང་བོད་（277བ） གཞུང་སྐུ་ཚབ་ཏུ་གཡུང་ཛ་དཀོན་མཆོག་འབྱུང་གནས་དང་། རྩེ་མགྲོན་ངག་དབང་རྒྱལ་མཚན་སོགས་བསྐོ་འཇོག་གནང་སྟེ་བར་སྐབས་རྒྱ་བོད་མཐུན་ལམ་ངང་དུ་གནས། ལྕགས་ལུག །སྤྱི་ལོ་༡༩༣༡པར་སྔོན་ཡོད་བོད་གཞུང་གི་དངུལ་སྤར་ལས་ཁུངས་ཁག་གསུམ་ཁུ་བསྡུས་ཀྱིས་གློག་འཕྲུལ་ལས་ཁུངས་གསར་དུ་བཙུགས། མདོ་སྤྱི་བཀའ་བློན་བྱམས་པ་བསྟན་དར་འདས་པའི་ཚབས་སུ་བཀའ་བློན་ཁྲི་སྨོན་པ་དང་། བཀའ་བློན་ལས་འཕར་སྨན་སྟོད་པ་བཅས་རིམ་བཞིན་ཕེབས། དེ་རྗེས་བཀའ་བློན་ང་ཕོད་པ་ཕེབས་བསྐྱོད་མདོ་སྨད་ས་གནས་སུ་འབྱོར་མཚམས་རྒྱ་བོད་ས་མཚམས་བྱང་ཤར་གཉིས་ནས་ཟིང་ལངས་ས་ཤར་ཚབ་ཆེ་བྱུང་རྐྱེན་ཆུ་སྤྲེལ། སྤྱི་ལོ་༡༩༣༢པར་ཤར་བརྒྱུད་འབྲི་ཆུ་ཤར་ནུབ་ས་མཚམས་བྱས་ཏེ་ཟི་ཁྲོན་སྐུ་ཚབས་དན་ཤན་དང་མདའ་ཚབས་ཁྱུང་རམ་པ་གཉིས་མཐུན་ཆིངས་བཞག །བྱང་བརྒྱུད་དུ་ཞི་དྲག་སྤྱི་འདོམས་མཁན་དྲུང་དངོས་གཞི་ངོ་ལས་བསྩལ་ཏེ་ཟི་ལིང་པ་དང་བོད་གཉིས་མཐུན་ཆིངས་བཞག །དེ་མུར་བཀའ་བློན་ང་ཕོད་པ་ཆབ་མདོར་སྐུ་གྲོངས་པའི་ཚབས་གསར་བཀའ་ཚབས་བཀྲས་མཐོང་པ་བསྩལ། ལོ་དེའི་སྤྲེལ་ཟླའི་ཚེས་（278ན）བཅུར ྋགོང་ས་མཆོག་གནས་ཆུང་པེ་ཧར་ལྕོག་ཏུ་ཕེབས་ནས་ཆོས་སྐྱོང་ཆེན་པོའི་གཙོས་བསྟན་སྲུང་ཁག་ལ་ཚོགས་བསྐང་འཕྲིན་བཅོལ་གཉེར་གཏད་མཛད། རྭ་སྒྲེང་ཧོ་ཐོག་ཐུ་ལྟོས་བཅས་ནས་གསོལ་བ་བཏབ་པའི་དོན་བཞིན་རྭ་སྒྲེང་གི་གདན་སར་ཕེབས་ཏེ་ཡུལ་དེའི་ལྷ་སྡེ་མི་སྡེ་བཅས་ལ་དབང་བཀའི་རིམ་པ་དང་། གནས་གཟིགས། མཆོད་འབུལ་བརྟན་བཞུགས་སོགས་སྤྱི་སྒེར་ཡུལ་གྲུ་ཀུན་ཏུ་བདེ་ཐབས་རྒྱ་ཆེར་མཛད། ཟླ་བ་དགུ་པའི་ནང་ཆོས་སྐྱོང་རྡོ་རྗེ་གྲགས་ལྡན་གྱི་བཀའ་ལུང་དགོངས་དོན་བོད་ལྗོངས་ཆབ་སྲིད་དང་། སྐྱེ་འགྲོའི་བདེ་ཐབས། མགོན་པོ་གང་གི་སྔ་ཕྱིའི་བཀའ་དྲིན་གསོ་བའི་ཆེད་དུ་ཞབས་བརྟན་འབུལ་དགོས་ཕེབས་པ་ལྟར། བོད་ལྗོངས་ལྷ་སྡེ་མི་སྡེ་ཐུན་མོང་ནས་མཁའ་འགྲོའི་སུན་ཟློག་དང་འབྲེལ་བའི་བརྟན་བཞུགས་འབུལ་བཞེས་མཛད། ལོ་འདིར་གོང་ས་ཆེན་པོས་ཞལ་གདམས་བཀའ་སློབ་གནང་བ་ཡོངས་ལ་ཁྱབ་འགྲེམས་བསྩལ། ཆུ་བྱ། སྤྱི་ལོ་༡༩༣༣པར་དགུང་གསར་མཛད་སྒོ་སྔར་ལམ་ལྟར་དང་། ཚེས་གསུམ་ཟན་རིལ་བརྟག་པ་གནང་སྐབས་སྐུ་ཕྱྭ་དང་བསྟན་སྲིད་ལ་འཚུབས་ཆ་ཤིན་ཏུ་ཆེ་བར་ཕེབས་པ་མ་འོངས་ལུང་བསྟན་དུ་（278བ）མངོན། དེ་ནས་སྨོན་ལམ་ཆེན་མོའི་གསོ་སྦྱོང་། གསུང་ཆོས་ར་བར་སྦྱོར་ཆོས། སྐྱེས་རབས༑ བུ་ཆོས་སོགས་གསུངས་བཤད་ཐོག་སྤྱི་སྒེར་ཡོངས་ལ་བསླབ་སྟོན་ཕ་མས་བུ་ལ་བསྒོ་བ་ལྟར་གནང་། དགའ་ལྡན་ཡངས་པ་ཅན་གྱི་ལྕམ་ཤིང་འབུས་ཟོས་ཉམས་སྐྱོན་ཆེ་སྟབས་བླ་སྤྱི་ནས་སྙན་ཞུས་ལྟར་ཞྭ་སེར་བསྟན་པའི་འབྱུང་ཁུངས་སུ་དགོངས་བཞེས་ཀྱིས་བཀའ་བློན་བླ་མ་དང་། བཤད་སྒྲ་ཕྱག་མཛོད་གཉིས་ལ་ཉམས་གསོའི་དོ་དམ་བཀའ་ཕབ་པ་ལྟར་ཉམས་གསོ་སྲི་ཞུ་ལེགས་གྲུབ་ཀྱི་རབ་གནས་སུ་ཕེབས་ཏེ་རྟེན་རྣམས་ལ་ཡེ་ཤེས་དངོས་བཞུགས་སུ་བྱིན་གྱིས་བརླབས་ཤིང་། དགའ་ལྡན་དབང་བསྐུར་རིར་ལྷ་བསང་ཐུགས་སྨོན་སོགས་མཛད་དེ་ནོར་གླིང་དུ་སླར་ཞབས་འཁོད། བོད་འདི་སྲིད་ཕྱོགས་ནས་ཕྱི་རྒྱལ་ཁག་དང་འདྲ་བའི་སྟོབས་འབྱོར་མི་ཆེ་ཡང་། ས་གསུམ་ཕན་བདེའི་རྩ་བ་རྒྱལ་བསྟན་རིན་པོ་ཆེ་ཁོ་ནར་རག་ལས་པར་དགོངས་ཏེ་ཆོས་རྒྱལ་གོང་མ་ན་རིམ་གྱི་བཞེད་པ་བཞིན་བསྟན་པ་དང་བསྟན་འཛིན་ལ་གཅེས་སྤྲས་སུ་མཛད་དེ། ལོ་བསྟར་བསྒྲུབ་བྱ་སྟོང་ཕྲག་ལས་ལྷག་པར་རབ་བྱུང་སྡོམ་སྒྲུབ་ཆག་མེད་གནང་བ་དང་། གདན་ས་གསུམ་དང་། སྨོན་ལམ། （279ན）ཚོགས་མཆོད༑ སྟག་རྩེ་སྒྲུབ་མཆོད། ར་ཆེའི་སྨོན་ལམ་བཅས་པའི་མཆོད་བསྙེན་ཉམས་གསོ། གྲྭ་ས་ཁག་དང་གཞིས་དགོན་ཡོངས་ཀྱི་འདུལ་ཁྲིམས་ལ་དག་ཐེར། དགའ་ལྡན་ཤར་བྱང་། སེ་འབྲས༑ རྒྱུད་གྲྭ་བཅས་པའི་མཁན་པོར་ཕེབས་ཟིན་པ་རྣམས་ལ་རྒྱུགས་བཞེས། ལྷ་རམ་དགེ་བཤེས་ཀྱིས་མཚོན་མདོ་སྔགས་ཀྱི་དམ་བཅའ་བར་དག་ཐེར། མཁས་པ་སྙན་གྲགས་ཅན་རྣམས་ལ་གཟེངས་ཐོན་གཅེས་སྤྲས་ཆེན་པོ་མཛད། ཆོས་སྲིད་ཟུང་འབྲེལ་གྱི་མཛད་པ་བོད་ལྗོངས་རང་དབང་གཙང་མའི་དཔལ་གྱིས་འཚོ་བའི་བཀའ་དྲིན་སྩལ། ཕྱིའི་རྒྱལ་ཁབ་རྒྱ་དཀར་ནག །སོག་པོ། དབྱིན་ཇི། རི་སྤིན། ཨུ་རུ་སུ། བལ་པོ་སོགས་ལ་ཚོང་འབྲེལ་དང་མཐུན་ལམ་མཛད། ཆུ་བྱ་ཟླ་བ་དགུ་པའི་ལྷ་བབས་དུས་ཆེན་ཉིན་སྔར་ལམ་རབ་བསྙེན་སྡོམ་སྩལ་གྲུབ་ནས། དུས་རྒྱུན་བསླབ་སྡོམ་གནང་ཡུལ་ཚོམས་ཆེན་གྱི་དབུ་ཀླད་བླ་བྲེ་རྒྱུན་པར་སྒྲོན་འཇོག་གནང་མུས་ལ། ད་ནས་སྒྲོན་མ་དགོས་པས་ངེས་པར་སྡུས་ཤིག་ཅེས་བཀའ་གནང་བ་ཡུན་དུ་མི་བཞུགས་པའི་བརྡར་མངོན། འདི་སྐབས་ནས་སྤྱན་གླིང་རྡོ་གཅལ་（279བ）མཐིལ་དུ་བྱ་རྒོད་བབས་པ་དང་། ས་གཡོ་བ། ཐལ་ཆར་བབས་པ། ཟླ་བ་བཅུ་པའི་ཚེས་བཅུ་གཉིས་ཉིན་གཙུག་ལག་ཁང་གི་མདའ་ཡབ་ཟུར་རྒྱན་ཆུ་སྲིན་ཁག་གསུམ་གྱི་ལྐོག་མ་ནས་ཆུ་བབས་པ་སོགས་མི་ཤིས་པའི་ལྟས་མང་དུ་བྱུང་སྐོར་ྋགོང་ས་ཆེན་པོར་བཀའ་ཤག་ནས་ཐུགས་དམ་ཕུལ་བར་ཕྱིར་ཕེབས་སུ། ད་ནས་རྒྱལ་བསྟན་ཆབ་སྲིད་དང་ངོས་ཀྱི་སྒོ་གསུམ་བཅས་ཉམས་པའི་སྒོ་ཤར་བ་ཡིན། ལེགས་ཉེས་ཤན་འབྱེད་ཀྱི་ཐུགས་སྨོན་བསྐྱང་གི་ཡིན་ཅེས་ཕེབས། བླ་སྨན་པ་མཁན་ཆུང་མཁྱེན་རབ་ནོར་བུར་བཀའ་ནན་བཅས་སྨན་རྩིས་ཁང་གི་དོ་དམ་པར་འཇོག་གནང་མཛད། རྣམ་ཀུན་གསོས་སྨན་གྱི་ཞབས་ཞུ་བ་ཐུབ་བསྟན་ཚེ་དབང་དང་། ལྕགས་པོ་རིའི་སྨན་པ་ཐུབ་བསྟན་སྙན་གྲགས་གཉིས་ལ་ཟླ་བ་བཅུ་པའི་ཚེས་ཤར་ལ་གསོལ་རས་ལེགས་དར་བསྩལ་ཏེ་དེ་ཕྱིན་བླ་སྨན་དུ་བཞེས་ཆ་མ་གནང་། ཐུགས་དམ་ལ་བརྩོན་བཞིན་པའི་ངང་ནས་དམ་པ་གོང་མ་མང་པོའི་རྣམ་ཐར་ལ་གཟིགས་པ་དང་༑ བཀའ་སློབ་ཀྱང་ཅི་རིགས་པར་སྩལ། ཟླ་བ་བཅུ་པའི་ཚེས་ཉི་ཤུ་ནས་མགུལ་ཆམས་ལྟ་བུས་སྐུ་ཁམས་ཅུང་རྙོགས་ཚུལ་བཞེས་ཏེ། （280ན）ཚེས་སུམ་ཅུའི་དགོང་དྲོ་ལ་དགོངས་པ་ཞི་དབྱིངས་སུ་མནལ་བའི་ཚུལ་བསྟན་ཏོ། །
༈ དེ་ནས་སྲིད་བློན་གླང་མདུན་པ་དང་། བཀའ་བློན་བླ་མ་དགེ་འདུན་ཆོས་དར། བཀའ་བློན་ཁྲི་སྨོན་པ་སོགས་ནས་ཟླ་ཤས་རིང་ཆབ་སྲིད་ཀྱི་སྲི་ཞུ་བསྒྲུབ། ཤིང་ཁྱི། སྤྱི་ལོ་༡༩༣༤བོད་ཟླ་དང་པོའི་ཚེས་བཅུའི་ཉིན་བོད་གཞུང་ལྷ་མི་ཡོངས་ཀྱི་སྤྱི་མོས་བཞིན་རྭ་སྒྲེང་ཧོ་ཐོག་ཐུ་འཇམ་དཔལ་ཡེ་ཤེས་བསྟན་པའི་རྒྱལ་མཚན་རྒྱལ་ཆབ་སྲིད་སྐྱོང་དུ་མངའ་གསོལ་ཐོག ༑སྲིད་བློན་གླང་མདུན་པ་ཕྱག་རོགས་སུ་སྦྲེལ་ཏེ་ཆོས་སྲིད་ཀྱི་མཛད་ཁུར་བཞེས། འདིས་རྒྱལ་མཆོག་བཅུ་གསུམ་པའི་གདུང་རྟེན་གསེར་གྱི་མཆོད་སྡོང་ཆེན་མོ་གསར་བཞེངས་ཀྱིས་མཚོན་དགོངས་རྫོགས་སྲི་ཞུ་རླབས་ཆེན་དང་། གངས་ཅན་རྒྱན་གཅིག་ཆོས་འཁོར་དཔལ་གྱི་བསམ་ཡས་ལ་ཉམས་གསོ་ཕུལ་ཕྱིན་མཛད། ལྷག་པར་མ་མོའི་བླ་མཚོ་གཟིགས་སྣང་དང་མཐུན་པར་ཨ་མདོ་སྐུ་འབུམ་ཁོངས་གཏོགས་སྟག་འཚེར་ཁྱི་བྱ་སྡེ་པའི་རིགས་ཀྱི་མྱུ་གུར། རབ་བྱུང་བཅུ་དྲུག་པའི་ཤིང་ཕག །སྤྱི་ལོ་༡༩༣༥པར་རྒྱལ་མཆོག་སྐུ་ཕྲེང་བཅུ་བཞི་པ་ཆེན་པོའི་མཚན་དཔེའི་ཉི་མ་བསྟན་（280བ）འགྲོ་པདྨོའི་གཉེན་དུ་ཤར་བ་གང་ཉིད། ས་ཡོས། སྤྱི་ལོ་༡༩༣༩པར་བོད་ལྗོངས་ཆོས་ཀྱི་གདན་ས་ཆེན་པོར་སྤྱན་དྲངས་ཏེ། ལྕགས་འབྲུག །སྤྱི་ལོ་༡༩༤༠བོད་ཟླ་དང་པོའི་ཚེས་བཅུ་བཞི་ཉིན་ཕོ་བྲང་ཆེན་པོ་པོ་ཏ་ལའི་གསེར་ཁྲིར་མངའ་གསོལ་ཞུས༑ ལོ་འདིའི་མཇུག་ཏུ་རྭ་སྒྲེང་རྒྱལ་ཚབ་ནས་སྲིད་སྐྱོང་མཛད་འཁུར་དགོངས་ཞུས་ཀྱིས༑ ལྕགས་སྤྲུལ། སྤྱི་ལོ་༡༩༤༡པར་ཡོངས་འཛིན་སྟག་བྲག་པཎྜི་ཏ་སྲིད་སྐྱོང་དུ་བསྐོས། མེ་ཕག ༑སྤྱི་ལོ་༡༨༤༧པར་རྒྱལ་ཟུར་རྭ་སྒྲེང་པ་དང་། སྲིད་སྐྱོང་མཚན་ཐོག་སྟག་བྲག་པ་རྣམ་གཉིས་སྐུ་སྒེར་མཛད་ཕྱོགས་སྐོར་ལ་ཐུགས་རྩེ་མཐུན་མིན་ལ་བརྟེན་རིམ་གྱིས་ཕྱོགས་འཛིན་འཁོན་རྩོད་གང་ཆེས་སྒེར་དོན་གཞུང་འགེལ་དབང་ཤུགས་ཀྱིས་རྭ་སྒྲེང་རྒྱལ་ཟུར་ལ་དབུ་ཉེས་ཕོག །འདི་ནི་གཏེར་སྟོན་འཕྲིན་ལས་གླིང་པའི་གཏེར་ལུང་དུ། བྱང་རྭ་སྒྲེང་གི་གཡུ་ཤུག་སྡོང་པོ་དེ༔ ཤར་རྒྱ་ལྕང་ནགས་མའི་གྲོགས་སུ་ཆེ༔ གཡུ་ཤུག་སྡོང་པོ་མ་འགྱེལ་བར༔ རྒྱ་ལྕང་ནགས་ཚལ་མཚོ་དང་འགྲོགས༔ མེ་དམར་པོས་དེ་ཕྱོགས་ཉེ་མི་ནུས༔ བོད་སེང་ཆེན་གཡུ་རལ་མཐའ་ནས་རྒྱས༔ དེ་འོན་ཀྱང་བདུད་སྡེའི་བར་ཆད་མང་༔ ནུབ་སྟག་རྒན་ལོང་བའི་སྦར་ཤད་ཀྱིས༔（281ན）ཤུག་སྡོང་རྩ་བ་བསྒྱེལ་ཉེན་ཡོད། དེ་བྱུང་ན་རྒྱ་ལྕང་སིལ་བུར་འཐོར༔ མེ་དམར་པོས་རི་ཀླུང་ཐམས་ཅད་ཁྱབ༔ གངས་རྩེ་ནས་བཞུས་ཏེ་གཡའ་རི་ངོམས༔ སེང་མ་བུ་སྡོད་པའི་གནས་སྐབས་བྲལ༔ དབང་ཡོད་ཚོ་དབང་མེད་ཐོ་ཡོར་འདྲ༔ དབུས་ཀྱི་བློ་གཏོད་སྐྱོབ་གྲོགས་དེས༔ ཤར་གྱི་གྲོག་ཚང་ཕྱེས་ལ་ལྟོས༔ ཞེས་གསུངས་པའི་ཐོག་ཏུ་བབ་ལ་ཉེ་བར་གྱུར། དེ་ནས་ལྕགས་སྟག །སྤྱི་ལོ་༡༩༥༠པར་བོད་ལྗོངས་ལྷ་མི་ཡོངས་ནས་གསོལ་བ་བཏབ་པའི་རེ་འབྲས་བཞིན། ྋགོང་ས་སྐྱབས་མགོན་རྒྱལ་མཆོག་སྐུ་ཕྲེང་བཅུ་བཞི་པ་ཆེན་པོ་མཆོག་ནས་གངས་ལྗོངས་ལུགས་གཉིས་ཆབ་སྲིད་ཀྱི་ཐུགས་འགན་ལྷུར་བཞེས་བཀའ་དྲིན་བསྐྱངས་ཏེ་ཕུལ་བྱུང་མཛད་འཕྲིན་གྱི་འོད་སྣང་འཛམ་གླིང་ཁྱབ་པར་བརྡལ་བཞིན་འཚོ་ཞིང་གཞེས་པ་འདི་ལགས་ཏེ། གང་གི་གསང་གསུམ་ངོ་མཚར་མི་ཟད་རྒྱན་གྱི་འཁོར་ལོའི་རྣམ་ཐར་རྒྱ་མཚོ་ལྟ་བུ་ལས། ཐུན་མོང་སྲིད་ཕྱོགས་གཙོ་བོར་སྟོན་པའི་ལོ་རྒྱུས་ཆ་ཤས་ཙམ་སྔོན་བརྗོད་དུ་བསྩལ་བའི་མཛད་རྣམ་རིན་པོ་ཆེ་སྐད་རིགས་མང་པོའི་ཐོག་ནས་འགྲེམས་སྤེལ་མཛད་པ་ལས་ལེགས་པར་ཁོང་དུ་ཆུད་པར་བྱ་བ་ཁོ་ནའོ། །（281བ）དེ་ལྟར་རབ་བྱུང་བཅུ་གཅིག་པའི་ཆུ་རྟ་ནས་བཟུང་དགའ་ལྡན་ཕོ་བྲང་པ་ཆེན་པོས་བོད་ཁམས་ཡོངས་རྫོགས་ལ་མངའ་དབང་བསྒྱུར་ཏེ། ད་ལྟ་རབ་བྱུང་བཅུ་དྲུག་པའི་ལྕགས་མོ་གླང་གི་ལོ་འདི་ཡན་ལོ་སུམ་བརྒྱ་ཉི་ཤུ་ཐམ་པ་སོང་ངོ་། །འདི་ལྟར་སྨོས་པའང་རྒྱལ་དབང་ལྔ་པ་ཆེན་པོ་ནས་བཟུང་རྒྱལ་མཆོག་སྐུ་ཕྲེང་རིམ་བྱོན་གྱི་མཛད་རྣམ་ཁག་དང་མཛད་དེབ་བཅས་ལ་བརྟེན་ནས་འདུས་གསལ་དུ་བཀོད་པའོ། །གངས་ཅན་བོད་ཆེན་པོའི་རྒྱལ་རབས་སྔོན་མེད་དྭངས་ཤེལ་འཕྲུལ་གྱི་མེ་ལོང་ལས། ཕྱི་དར་དགའ་ལྡན་ཕོ་བྲང་པས་བོད་ཀྱི་ཆབ་སྲིད་དབང་དུ་བསྒྱུར་ཚུལ་བཤད་པའི་སྐབས་ཏེ། དུམ་བུ་གསུམ་པའི་བདག་ཉིད་ཅན་གྱི་རེ་ཞིག་རྫོགས་སོ།། །།
༈ །སླར་སྨྲས་པ། གངས་ཅན་བོད་དུ་གྲགས་པའི་ཡུལ་ལྗོངས་སུ། །ཆབ་སྲིད་གསེར་གྱི་འཁོར་ལོས་སྒྱུར་མཛད་པའི། མི་ཡི་ལྷ་རྣམས་སྔོན་ནས་ད་ལྟའི་བར། །ཇི་ལྟར་བྱུང་བ་བརྗོད་པའི་གཏམ་གྱི་ཕྲེང་། །རྣམ་འདྲེན་རྒྱལ་བའི་བཀའ་ལུང་ཐོད་བཅིངས་ཏེ། །བདུད་འཇོམས་བདག་གིས་སྒྲིག་རྩོམ་ལྷུར་བླངས་ཀྱང་།།ཁུང་ལྡན་དཔེ་མང་ལག་ཏུ་མ་སོན་ཅིང་། ། ཅུང་ཟད་རྙེད་པའང་ངེས་གསལ་ཞལ་མཐུན་དཀོན། །གནའ་（282ན）བོའི་མི་རྣམས་སྣང་ཆུང་དབང་སོང་ངམ། །ཕལ་ཞིག་ལོ་ཁམས་འདས་ལོ་མི་གསལ་ཞིང་། །ཁུང་མར་གྲགས་ལའང་དོགས་གནས་ཇི་སྙེད་བཅས།།མཐའ་གཅིག་ཁ་ཚོན་གཅོད་དཀའི་གནས་མང་མཐོང་།། འོན་ཀྱང་ཡིག་རྙིང་ཕལ་ཆེར་སོར་བཞག་ལ། །ཁུང་ལྡན་ལེགས་བཤད་རྣམས་ཀྱི་དོན་བསྡུས་ཤིང་༑༑ལོ་རྒྱུས་རྒན་པོའི་དཔྱད་པ་དང་བཅས་ཏེ། །བལྟ་བདེ་འདུས་གསལ་ཁུལ་དུ་འབད་པས་བསྒྲུབས༑༑འདི་ལ་ནོར་འཁྲུལ་ཉེས་པའི་ཆ་གང་མཆིས།།དེ་ཀུན་བདག་སྐྱོན་འབའ་ཞིག་ལགས་དེ་ཕྱིར༑༑མཁའ་རྣམས་བཟོད་པར་བཞེས་ནས་སླར་ལ་ཡང་། །ལེགས་བཤད་སྤྲོས་མཛོད་ཡི་རང་ལན་བརྒྱར་འབུལ། །ཅུང་ཟད་བརྗོད་འདིར་རྣམ་དཀར་ཆ་མཆིས་ན། །དེ་ཉིད་བོད་ཀྱི་བསྟན་སྲིད་རྒྱས་ཕྱིར་བསྔོ། །བོད་ཀྱི་རྒྱལ་རབས་གཏམ་སྙན་ལྷའི་རྔ་སྒྲས། །འཛམ་གླིང་ཁྱོན་ཀུན་འགེངས་པའི་དཔལ་དུ་ཤོག །དམ་ཆོས་ལྡན་པ་ལུགས་ཀྱི་བཀའ་ཁྲིམས་བཙོ་སྦྱངས་གསེར་གྱི་འཁོར་ལོ་ནི།།ཕྱོགས་སུ་མ་ལྷུང་གཟུ་བོའི་མཁའ་ལ་འབད་པ་མེད་པར་མངའ་བསྒྱུར་ནས། ། མཐའ་དག་སྐྱེ་བོ་དགེ་བཅུའི་ར་བར་འདའ་མེད་བཀའ་རྟགས་ཕྱག་རྒྱ་ཡིས། །འཇིག་རྟེན་ཀུན་དགར་བྱེད་པའི་གཟི་བརྗིད་ནམ་ཡང་（282བ）འགྲིབ་པར་མ་གྱུར་ཅིག །ཀུན་རྨོངས་གདོན་གྱིས་རྣམ་པར་བརླམས་ལས་ལྟ་ངན་དུག་གི་ཁ་རླངས་ཅན། །ཐར་པ་བདེ་བའི་སྲོག་འཕྲོག་ལ་ཆས་ཕས་རྒོལ་ལྟོ་འགྲོའི་དཔུང་ཚོགས་ཀྱི། གདུག་ཅིང་རྩུབ་པའི་བསམ་སྦྱོར་དེ་ཀུན་རྩ་བ་རུལ་བའི་ལྗོན་ཤིང་བཞིན། །ནམ་ཡང་འབྲས་འབྱིན་ནུས་པ་དང་བྲལ་ཀུན་ལ་ཞི་བདེའི་དཔལ་ཐོབ་ཤོག །མ་ལུས་ཕན་བདེའི་འབྱུང་གནས་གཅིག་གྱུར་རྒྱལ་བསྟན་ནོར་བུའི་ཏོག་མཛེས་ཤིང་། །ཕུན་ཚོགས་སྡེ་བཞི་དཔལ་གྱི་གོས་བཟང་འཕུར་ལྡིང་ལྷབ་ལྷུ